בפניי בקשה להארכת מעצרו של החשוד.
עפ"י הבקשה נעצר החשוד אתמול בשעה 18:17, והדיון היום מתקיים בהעדרו.
נציג המבקשת הציג בפניי מסמך ביה"ח וולפסון על פיו החשוד מאושפז במחלקת פנימית ג' עקב כאבים בחזה, ולא יכול להגיע לביהמ"ש.
משכך ביקש לקיים את הדיון בהעדרו של החשוד.
ב"כ החשוד עמד על הבאתו של החשוד לביהמ"ש לאחר שלטענתו החשוד אשפז את עצמו בביה"ח מיד לאחר שנודע לו כי הוא עצור.
אני סבורה כי בהצגת מסמך ביה"ח עמדה המבקשת בדרישות חוק סדר הדין הפלילי מעצרים, אם בחר דווקא החשוד לנהוג כמתואר ע"י ב"כ, נראה שאין בכך כדי להצדיק חריגה מסדרי הדין.
במאמר מוסגר יצוין, כי לא הוצגה כל ראיה התומכת בדברי ב"כ החשוד, ומעבר לפליאה שמביע ביהמ"ש להתנהגות כנ"ל של החשוד, נראה כי יש מקום לקיים את הדיון בעניינו בהעדרו.
בפניי בקשה להארכת מעצרו של החשוד ב-4 ימים.
המשטרה מייחסת לחשוד עבירה של הצתה במטרה לפגוע בנכס ציבורי במושב נווה ימין על תכולתו.
לטענת ב"כ החשוד, אין בידי המשטרה ראיה כלשהי שיכולה להקים חשד סביר כנגדו, וגם בהעדרה של עילת מעצר יש להורות על שחרורו של החשוד לאלתר.
עיינתי בתיק החקירה וניתן לומר כי קיים חשד ראשוני ויותר המבוסס על במ/2 למעורבות החשוד בביצוע העבירה המיוחסת לו.
מובן שהצורך בחקירה בנסיבות אלה קיים, ובוודאי לאור הפעולות שנמנו בבמ/1.
אני נותנת דעתי לכל טענות ב"כ החשוד, ועל כן אני מורה על הארכת מעצרו של החשוד עד ליום 1.8.12 שעה 16:00.
ניתן יהיה לשחרר את החשוד עוד קודם לכן בתחנת המשטרה עפ"י שיקול דעת הממונה.